С името на Григор Мличеци се свързват още две ръкописни евангелия – Тигранакертското (1173 г.) и Токатското (1174 г.). За Тигранакертското евангелие се знае, че било съхранявано в църквата Свети Карапет на града, сегашното му местонахождение е неизвестно. Токатското евангелие според изследователите на арменската миниатюра е създадено в Румкале. Първоначално предназначено за католикос Нерсес IV Шнорали (Нерсес Благодатни) то става собственост на неговия приемник, католикос Григор IV (Григор IV Млади). Ръкописът се намирал в Токат, но се загубва през 1915 г. по време на арменската депортация. Съществуват само направените преди това събитие черно-бели снимки на две миниатюри от титулните листове към евангелието от Марк и към евангелието от Лука.